Rand verswak wyl JSE klim tot hoogste in 2 jaar | Netwerk24
Deur Nellie Brand-Jonker 05 Januarie 2021 20:34
Die rand het Dinsdag deur die loop van die dag skielik skerp verswak tot meer as R15 per dollar.
Die rand het Maandag op R14,72 gesluit en Dinsdagaand om 19:30 op R14,98 verhandel – 26c of 1,7% swakker vir die dag, toon Bloomberg.
Dit het deur die dag in 'n stadium tot R15,06 verswak, 'n vlak waarop die geldeenheid middel Desember laas was.
Annabel Bishop, hoofekonoom van Investec, sê die rand bly wisselvallig en word deur die verwikkelinge rakende Covid-19 en die internasionale markte vasgevang.
Sy sê aanvanklik het die rand goed versterk van begin 2021 af en is dié tendens nie noodwendig op 'n einde nie omdat beleggers in internasionale markte weer bereid is om risiko te neem met die inenting teen die koronavirus wat in talle lande begin het.
"Die rand gaan egter kwesbaar bly vir wisselvalligheid en 2021 gaan nie glad verloop vir die wisselkoers nie, omdat daar ongelyke herstel onder lande gaan wees, en binne lande self ook weens die inperkings voordat kudde-immuniteit bereik word."
Bianca Botes, uitvoerende direkteur van Peregrine Treasury Solutions, sê die rand het Dinsdag in 'n stadium met meer as 2% verswak nadat die dollar versterk het.
Sy sê terselfdertyd het kommer in die plaaslike mark en spekulasie oor verdere inperkings wat die ekonomie onder verdere druk kan plaas, ook 'n impak gehad.
Die JSE se indeks van alle aandele het vir die tweede dag van die nuwe jaar van verhandeling hoër gesluit op 60 921 punte. Volgens Reuters is dit die hoogste vlak in twee jaar.
Dit is weer meegebring deur goudmynaandele wat skerp gestyg het. Die goudmynindeks het met 2,9% gestyg terwyl die goudprys nog hoër gebeur het tot $1948 per fynons.